জলদাপাড়ায় খুলল হলং নদীর কাঠের সেতু, খুশি স্থানীয় থেকে ব্যবসায়ীরা

ওয়েব ডেস্ক: বিপর্যস্ত উত্তরবঙ্গ ধীরে ধীরে স্বাভাবিক ছন্দে ফিরছে( Flood Situation) । টানা বৃষ্টি ও ধসে ভয়াবহ পরিস্থিতি তৈরি হয়েছিল দার্জিলিং, আলিপুরদুয়ার ও জলপাইগুড়ি জেলায়। ভেঙে গিয়েছিল একাধিক সেতু, বন্ধ হয়েছিল যোগাযোগ ব্যবস্থা। দুধিয়া সেতু ভেঙে যাওয়ায় মিরিক থেকে শিলিগুড়ি আসার পথেও বিঘ্ন দেখা গিয়েছিল। পাশাপাশি আলিপুরদুয়ারের জলদাপাড়ায় হলং নদীর (Hulong Bridge) উপর কাঠের সেতুটিও সম্পূর্ণ ভেঙে জলের তোড়ে ভেসে যায়। এর ফলে স্থানীয় মানুষ ও পর্যটকরা কার্যত আটকে পড়েন। অবশেষে সেতুটি মেরামতের পর স্থানীয় বাসিন্দা ও পর্যটকদের জন্য খুলে দেওয়া হল।

দুর্যোগের পর দ্রুত উদ্ধার ও পুনর্গঠনের কাজ শুরু করে প্রশাসন। মুখ্যমন্ত্রী মমতা বন্দ্যোপাধ্যায় (Mamata Banerjee) নিজে উত্তরবঙ্গ সফরে (CM visits North Bengal) গিয়ে দ্রুত ক্ষয়ক্ষতির মেরামতির নির্দেশ দেন। এরপরই যুদ্ধকালীন তৎপরতায় তৈরি করা হল নতুন কাঠের সেতু। আজ মুখ্যমন্ত্রী ফের উত্তরবঙ্গ সফরে যাওয়ার আগে সাধারণের জন্য খুলে দেওয়া হয় এই সেতু। যার ফলে অনেকটা সুবিধা হয়েছে স্থানীয়দের।

আরও পড়ুন: কালীপুজো ও ছটপুজোয় চলবে বিশেষ ট্রেন, জানাল পূর্ব রেল

স্থানীয় প্রশাসন জানিয়েছে, সেতু খুলে দেওয়ায় যোগাযোগ অনেকটাই স্বাভাবিক হয়েছে। গাড়ি চলাচল শুরু হওয়ায় পর্যটন কেন্দ্র জলদাপাড়া ও হলং বাংলো অঞ্চলে পর্যটকদের আনাগোনা বাড়ছে। মাঝের কয়েকদিন একগুচ্ছ বুকিং বাতিল হয়েছে, যার জেরে ব্যবসায় ক্ষতির মুখে পড়েছে পর্যটন ব্যবসায়ীরা । পর্যটনের মরশুমে হঠাৎ এমন বিপর্যয়ে দুশ্চিন্তায় পড়েছিলেন ব্যবসায়ী ও সাধারণ মানুষ। এবার সেই উদ্বেগ কাটতে শুরু করেছে বলেই আশা ব্যবসায়ীদের।